कैप्टन, वायुसेना के चीफ टेक्नीशियन तक बागी, सरकार की नीतियों से खफा जवान
Pakistan Naval Air Force Officers Join Hands with Terrorist Organization Tehreek-e-taliban पाकिस्तान में सेना और सुरक्षाबलों को निशाना बनाने वाला आतंकी संगठन तहरीक-ए-तालिबान पाकिस्तान (TTP) मजबूत होता जा रहा है। इस कड़ी में उसके साथ सेना के वे लोग भी जुड़ रहे हैं,
पाकिस्तान में सेना और सुरक्षाबलों को निशाना बनाने वाला आतंकी संगठन तहरीक-ए-तालिबान पाकिस्तान (TTP) मजबूत होता जा रहा है। इस कड़ी में उसके साथ सेना के वे लोग भी जुड़ रहे हैं, जो सरकार की नीतियों से असंतुष्ट हैं। बागी होने वालों में आर्मी, नेवी, एयरफोर्स सभी के अफसर भी शामिल हैं। TTP ने ऐसे लोगों के नामों का ऐलान जिहादी चैनल तकबीर मीडिया पर किया है। वीडियो में उनके नाम और फोटो दिखाए गए हैं।
नाम न छापने की शर्त पर एक सुरक्षा विश्लेषक ने कहा, ‘TTP ने मेजर जनरल (रिटायर्ड) जहीर उल इस्लाम अब्बासी का नाम गुप्त रखा है। अब्बासी की तालिबान से जुड़ाव की बात उस वक्त भी उजागर नहीं की गई, जब उसका कोर्ट मार्शल किया जा रहा था।'
TTP में शामिल हुए रिटायर्ड मेजर जनरल
अब्बासी को 1995 में बेनजीर भुट्टो की सरकार के खिलाफ एक तख्तापलट की साजिश में शामिल होने के लिए 7 साल की सजा मिली थी। उसने तख्तापलट को ‘ऑपरेशन खिलाफ’ नाम दिया था, जो नाकाम रहा था। रिहाई के बाद उसने 1999 में मुशर्रफ के कहने पर ‘हिज्ब अल्लाह पाकिस्तान’ नाम से एक धार्मिक-राजनीतिक पार्टी बनाई।
सुरक्षा विश्लेषक ने प्रतिबंधित TTP में शामिल होने वाले सशस्त्र बलों के जवानों के नाम उजागर करना गंभीर बताया है। उन्होंने कहा, ‘यह तालिबान द्वारा सशस्त्र बलों के कर्मियों की भर्ती करने का बड़ा प्रयास है। सुरक्षा बल इन भगोड़ों के खिलाफ अभियान चलाकर उनके सफाए का प्रयास करेंगे।'
भारतीय चौकियों पर हमला करने वाला मेजर जनरल भी
अब्बासी पूर्व आर्मी कमांडर रहा है। सियाचिन क्षेत्र में तैनाती के दौरान उसने भारतीय सेना की चौकियों पर हमले की योजना बनाई और अंजाम दिया। विश्लेषक अब्बासी को आतंक का पर्याय बताते हैं। वह अपने हिज्ब अल्लाह पाकिस्तान गुट के जरिए शरिया कानून लागू करना चाहता था।
बागियों में तीनों सेनाओं और अर्धसैनिक बल के भी लोग
इन बागियों में पाकिस्तानी फौज के सभी अंगों और पैरा मिलिट्री के अफसर और जवान भी शामिल हैं। इनमें से कुछ के नाम जाहिर भी हो चुके हैं, जिनमें शामिल हैं आर्मी से मेजर आदिल कुद्दूस, मेजर तारिक मजीद, कैप्टन तारिक मिर्जा; स्पेशल सर्विसेज ग्रुप का नायक अरशद, नायक उस्मान अकील, मेडिकल कोर जूनियर टेक्निशियन जहीर, जूनियर टेक नियाज मुहम्मद, अब्दुल रऊफ, इस्लाम सिद्दीकी; नेवी से लेफ्टि. अवैस झकरानी, लेफ्टि. जीशान रफीक, अब्दुल वदूद और एयर फोर्स से चीफ टेक खालिद महमूद, कॉर्पोरल तकनीशियन हशमत अली, नवाजिश अली को अलावा अर्धसैनिक बल का सिपाही मलक।
पूर्व अफसर के पास TTP का चैनल तकबीर मीडिया
तकबीर मीडिया को TTP में शामिल हुए एयर फोर्स के पूर्व अधिकारी अदनान रशीद से संबद्ध माना जाता है। रशीद 2003 में तत्कालीन राष्ट्रपति और सेना प्रमुख जनरल परवेज मुशर्रफ पर हमले में भी शामिल था। वह वजीरिस्तान में ऑपरेशन में पकड़ा गया और उस पर केस चला। फिर उसे मौत की सजा सुनाई गई। वह तालिबान द्वारा जेल ब्रेक में छुड़ा लिया गया। उसने अंसार उल असीर के नाम से आतंकी गुट बनाया।